雨歇桃繁, 风微柳静, 日淡湖湾。 寒食清明, 虽然过了, 未觉春闲。 行云掩映春山。 真水墨、山阴道间。 燕语侵愁, 花飞撩恨, 人在江南。
古树汾阴道, 悠悠东去长。 位卑仍解印, 身老又还乡。 河水平秋岸, 关门向夕阳。 音书须数附, 莫学晋嵇康。
五月绥州北, 途程少郁蒸。 马依膻草聚, 人抱浊河澄。 迹固长城垒, 冤深太子陵。 往来经此地, 悲苦有谁能。
莫笑闲身老态多。 避人避世欲如何。 分明画出山阴道, 太息吟成宁戚歌。 穿木石, 泛烟波。 从前魑魅喜人过。 灵山西畔高溪上, 一棹归来舞短蓑。
飞仙欲下, 水殿严妆早。 娇涩怕春知, 跨白虬、天门未晓。 霓裳零乱, 肌骨自清妍, 梅檐月, 柳桥风, 世上红尘杳。 重门深闭, 忘却山阴道。 呼酒嚼琼花, 任醉来、玉山倾倒。 无言相对, 这岁暮心期, 茅舍外, 玉堂前, 处处风流好。
四明有狂客, 风流贺季真。 长安一相见, 呼我谪仙人。 昔好杯中物, 翻为松下尘。 金龟换酒处, 却忆泪沾巾。 狂客归四明, 山阴道士迎。 敕赐镜湖水, 为君台沼荣。 人亡馀故宅, 空有荷花生。 念此杳如梦, 凄然伤我情。